text: Ny flydende kajakklub i høj bølgegang 
  17 februar 2015 kl. 06.15
  Som det første sted i landet indvier Vejle i næste måned landets første flydende kajakklub. Den har været længe undervejs - beslutningen blev truffet for syv år siden.
  I 2008 blev det besluttet at det nye havneområde i Vejle skulle indeholde landets første og eneste flydende kajakø. I 2009 og 2010 er der problemer med forskellige licitationer. Men i december 2012 tages så første spadestik og kajakklubben blev lovet færdig december 2013.
  Men så gik projektets hovedentrepenør konkurs og det hele lå stille til foråret 2014. En ny entrepenør kom på byggeriet og næste deadline var december 2014 - men så viste det sig, at byggeriet lå for lavt.
  Nu ser det ud til at Vejle Kajakklub snart kan overtage lokalerne til at huse deres klub, som er et af landets seks elite test centre. Indvielsen er sat til den 21. marts.
  Se mere i Nyhederne 19.30 og i dagens Naboer på TV SYD +, hvor vi besøger den nye bydel på havnen i Vejle.
  